Burjassot guardona als seus millors esportistes en la XV Gala de l’Esport 2025
2025-07-24

El Centre Cultural Tívoli ha sigut testimoni del lliurament de guardons als millors esportistes de la XV Gala de l’Esport de Burjassot. Amb un pati de butaques ple d’esportistes i familiars, als quals la pluja no va frenar per a viure una de les vesprades més boniques de l’esport municipal, la Gala va començar amb l’actuació del Club de Gimnàstica Aeròbica Abetmar que va mostrar la força de la seua disciplina esportiva; actuació que va arrancar els aplaudiments del públic assistent.

Després, l’alcalde de Burjassot, Rafa García, i el regidor d’Esports, Juan Gabriel Sánchez, van dirigir unes paraules a tots els presents amb les quals van agrair no sols la seua presència en la Gala sinó, també, que siguen el millor exemple de l’esport municipal i la referència per a futures generacions d’esportistes.

Els dos van ser els encarregats d’entregar els reconeixements als clubs presents, als millors esportistes de cada un d’ells i als representants de les Escoles Esportives Municipals, bressol de l’esport base de Burjassot.

Després d’esta primera part, es va procedir al lliurament dels premis de l’elit i de l’homenatge, que en esta gala va ser per a Juan Nieto, precursor de l’esport municipal en la seua etapa com a coordinador esportiu municipal. Van tancar els guardons el Club de Gimnàstica Rítmica l’Almara i el Club d’Atletisme Els Sitges, amb els seus homenatges als 25 i 40 anys de vida, respectivament.

Per a finalitzar, els ballarins Yerai i Yaiza Fernández Galindo van delectar al públic amb un txa-txa-txa i un jive que va posar el fermall d’or a esta gran vesprada esportiva.